

## R E P U B L I K A E S H Q I P Ë R I S Ë

**KOMISIONERI PËR TË DREJTËN E INFORMIMIT DHE MBROJTJEN E TË DHËNAVE PERSONALE**

Raport i monitorimit mbi performancën e produkteve/shpenzimeve për periudhën Janar - Prill 2025

Në mbështetje të Ligjit nr. 9936, datë 26.06.2008 “*Për menaxhimin e sistemit buxhetor në Republikën e Shqipërisë*”, i ndryshuar, Ligjit nr.10296, datë 8.07.2010 “*Për menaxhimin financiar dhe kontrollin*”, i ndryshuar, Ligjit nr.115/2024 “*Për buxhetin e vitit 2025*”, Udhëzimit plotësues nr. 2, datë 24.01.20254 “*Për zbatimin e buxhetit të vitit 2025*”, Zyra e Komisionerit për të Drejtën e Informimit dhe Mbrojtjen e të Dhënave Personale (nw vijim “*Zyra e Komisionerit*”), ka kryer monitorimin e zbatimit të buxhetit për 4- mujorit të parë të vitit 2025, i cili përfaqëson vlerësimin e performancës së fondeve buxhetore nëpërmjet krahasimit të treguesve faktikë të performancës me ato të planifikuarat.

**I-QËLLIMI I RAPORTIT**

Ky raport ka për qëllim monitorimin, analizimin e realizimit të buxhetit të miratuar për periudhën raportuese, krahasimisht me planin e miratuar dhe të evidentojë mospërputhjet, vonesat apo problematikat në zbatim.

Misioni i Zyrës së Komisionerit është monitorimi dhe mbikëqyrja e zbatimit të kuadrit ligjor në fushën e të drejtës për informim, mbrojtjes së të dhënave personale, dhe të dhënave të hapura e ripërdorimit të informacionit të sektorit publik, për të siguruar ushtrimin efektiv të të drejtave në epokën digjitale duke nxitur autoritetet publike dhe kontrolluesit publik e privat në ndërtimin e besimit reciprok me qytetarët, i cili sjell përmirësimin e mentalitetit dhe kulturës së shoqërisë në respektim të të drejtave dhe lirive themelore të njeriut.

Vizioni i Zyrës së Komisionerit është promovimi i një shoqërie që mban si vlera thelbësore garantimin e të drejtave dhe lirive themelore të njeriut, mbrojtjen e të dhënave personale, të drejtës për informim, dhe të dhënave të hapura, në funksion të transparencës, përgjegjshmërisë dhe llogaridhënies.

Objektivi kryesor në nivel strategjik është : Fuqizimi i funksionit mbikëqyrës/monitorues në funksion të zbatimit të kuadrit ligjor në fuqi, për garantimin e mbrojtjes së të dhënave personale dhe ruajtjen e privatësisë, në balancë me të drejtën informimit, duke garantuar qasje në informacion, transparencë dhe llogaridhënie maksimale.

**Objektivat në nivelin operacional të Zyrës së Komisionerit për vitin 2025 janë:**

* përmbushja e angazhimeve në kuadër të procesit të integrimit në Bashkimin Evropian nëpërmjet realizimit të objektivave që Zyra e Komisionerit ka në dokumente strategjike kombëtare dhe ndërkombëtare;
* garantimi i zbatimit të ligjit nr.124/2024 *“Për mbrojtjen e të dhënave personale”* (në vijim *“ligji nr.124/2024”*) i cili përafron plotësisht Rregulloren e Përgjithshme Evropiane për Mbrojtjen e të Dhënave (GDPR) dhe Direktivën për përpunimin e të dhënave personale nga organet ligjzbatuese (Direktiva e Policisë).
* zhvillimi i fushatave ndërgjegjësuese për zbatimin e ligjit nr.124/2024 me qëllim njohjen e qytetarëve si dhe kontrolluesit publik/privat me të drejtat dhe detyrimet e reja që burojnë nga ky ligj;
* hartimi i akteve nënligjore në zbatim të ligjit nr.124/2024;
* forcimi i kapaciteteve profesionale të stafit të Zyrës së Komisionerit si domosdoshmëri e modernizimit të kuadrit ligjor mbi të cilin ushtron veprimtarinë e saj me *acquis* të BE dhe akte të tjera ndërkombëtare si:
* *ligji nr. 45/2022 “Për ratifikimin e Konventës së Këshillit të Evropës “Për aksesin në dokumente zyrtare””;*
* *ligji nr. 49/2022 “Për ratifikimin e protokollit ndryshues të Konventës “Për mbrojtjen e individëve në lidhje me përpunimin automatik të të dhënave personale”;*
* *ligji nr. 119/2014 “Për të drejtën e informimit”, i ndryshuar me ligjin nr.78, datë 21.09.2023;*
* *ligji nr. 33/2022 “Për të dhënat e hapura dhe ripërdorimin e informacionit të sektorit publik”;*
* *ligji nr. 124/2024 “Për mbrojtjen e të dhënave personale”*
* miratimi i projektligjit *“Për krijimin e regjistrit të thirrjeve të pakërkuara”;*
* komunikimi proaktiv me autoritetet publike për konsolidimin e kulturës së transparencës, forcimi i rolit dhe kapaciteteve të koordinatorit të të drejtës për informim dhe trajnimi periodik i koordinatorëve për të drejtën e informimit veçanërisht për trajtimin e çështjeve me interes publik në balancë me kufizimet për dhënien e informacionit;
* thellimi i mbikëqyrjes dhe monitorimi i zbatimit të ligjit për të drejtën e informimit, të ndryshuar, duke patur si qëllim rritjen e kontrollit mbi veprimtarinë e administratës publike si dhe garantimin e aksesit në informacion publik;
* verifikimi dhe mbikëqyrja e transparencës proaktive të autoriteteve publike, mbi zbatimin dhe përditësimin e Programit të Transparencës dhe Regjistrit të Kërkesave dhe Përgjigjeve;
* aktivitete ndërgjegjësuese/njohëse në zbatim të ligjit nr. 119/2014 *“Për të drejtën e informimit”*, i ndryshuar (në vijim “*LDI*”) dhe ligjit nr. 33/2022 *“Për të dhënat e hapura dhe ripërdormin e informacionit të sektorit publik”* (në vijim “*ligji nr.33/2022*”)
* komunikimi proaktiv me kontrolluesit publikë/privatë për konsolidimin e kulturës mbi qasjen e re të tyre përsa i përket garantimit efektiv të sigurisë së informacionit (SMSI) në proceset përpunuese;
* zgjerimi i rrjetit të nëpunësve për mbrojtjen e të dhënave personale dhe forcimi i kapaciteteve profesionale për përmbushjen e detyrimeve ligjore;
* aplikimin për përfitimin e projekteve nga programe të asistencës nga fondet IPA të BE dhe/ose donatorë të tjerë, në funksion të rritjes së kapaciteteve profesionale dhe për ndërgjegjësimin e grupeve të interesit.
* roli aktiv në kuadër të organizmave ndërkombëtare ku Zyra e Komisionerit është anëtare, si dhe me autoritetet homologe në të dy fushat e përgjegjësisë;

**Treguesit e performancws** janë matësit që përdoren për të vlerësuar ecurinë e institucionit në raport me objektivat strategjikë dhe operacionalë. Në mënyrë të detajuar listohen si më poshtë:

*Në nivel strategjik:*

* Përqindja/Numri i vendimeve të Komisionerit të lëna në fuqi nga gjykata kundrejt totalit

*Në nivel operacional*

* Përqindja e numrit të Autoriteteve Publike me program transparence të publikuar, sipas formatit të miratuar nga Komisioneri dhe të përditësuar me informacion kundrejt totalit të institucioneve
* Niveli i zbatimit të akteve të Komisionerit lidhur me të drejtën e innformimit kundrejt totalit
* Niveli i zbatimit të akteve të Komisionerit lidhur me mbrojtjen e të dhënave të zbatuara kundrejt totalit;
* Përqindja e grave në poste drejtuese në raport me totalin e posteve drejtuese në shërbimin civil në KDIMDP.

Me Ligjin nr.115/2024 “*Për Buxhetin e vitit 2025*” është miratuar buxheti i shtetit për vitin 2025, pjesë e së cilës është edhe buxheti për grupin buxhetor (89) Komisioneri për të Drejtën e Informimit dhe Mbrojtjen e të Dhënave personale. Fondet buxhetore të këtij grupi janë miratuar për Programin 01110 “*Planifikim, menaxhim dhe administrim*” i cili përfshin fondet për funksionimin e veprimtarisë së institucionit.

* **Programi - “Menaxhim, Administrim, Planifikim”**

Qëllimi kryesor i këtij programi është të nxisë përputhshmërinë e sektorit publik dhe privat me mbrojtjen e të dhënave personale dhe të drejtën e informimit, garantimi i zbatimit të së drejtës për informim dhe mbrojtjes së të dhënave personale dhe ruajtjen e privatësisë, nëpërmjet:

* monitorimit të punës së autoriteteve publike gjatë zbatimit të ligjit për të drejtën e informimit dhe ligjit për të dhënat e hapura dhe ripërdorimin e informacionit publik si dhe ligjit për njoftimin dhe konsultimin publik, monitorimi i transparencës proaktive, nxitje dhe sensibilizim për çështje të së drejtës për informim dhe të të dhënave të hapura dhe ripërdorimin e informacionit publik, kryerjes së sondazheve, kryerjen e trajnimeve, dhënies së rekomandimeve, bashkëpunimit me autoritetet publike, shqyrtimin e ankesave, kryerjes së inspektimeve, nxjerrjen e vendimeve, deri në vendosje të sanksioneve për shkelje të konstatuara etj.
* shqyrtimin e ankesave të shtetasve të cilët pretendojnë se u është cenuar e drejta për mbrojtjen e të dhënave personale, kryerjen e hetimeve administrative pranë kontrolluesve publik/privat në lidhje me to, mbikqyrjen dhe garantimin e sigurisë së sistemeve dhe databazave në Zyrën e Komisionerit, mbikqyrjen e zbatimit të kuadrit ligjor mbi përpunimin e të dhënave personale nga autoritetet kompetente për parandalimin dhe ndjekjen e veprave penale dhe sigurisë publike etj etj, në bazë të të cilave Komisioneri ushtron vendimarrjen e tij.
* menaxhimit me efektivitet dhe korrektësi i fondeve buxhetore të Zyrws sw Komisionerit.

**II- INFORMACIONI BUXHETOR**

Gjatë periudhës buxhetore është kryer një analizë e detajuar e realizimit të shpenzimeve buxhetore të miratuara për Zyrën e Komisionerit. Analiza është e ndarë sipas kategorive kryesore ekonomike. Analiza e shpenzimeve buxhetore është një pjesë thelbësore e raportit të monitorimit financiar, e cila vlerëson sa efektivisht janë përdorur fondet publike gjatë një periudhe buxhetore të caktuar, në funksion të realizimit të misionit dhe objektivave konkrete për vitin aktual buxhetor. Analiza e raportit të monitorimit të zbatimit të buxhetit vjetor i mundëson nivelit të lartë drejtues orientimin dhe një informacion shtesë për të përmirësuar procesin e planifikimit, menaxhimit të buxhetit, efektivitetin dhe efikasitetin në tërësi të veprimtarise institucionale. Ky raportim shërben si një pasqyrë e rëndësishme përmes së cilës Zyra e Komisionerit do të synojë lidhjen midis kostove buxhetore me produktet dhe treguesit kyë të performancës (KPI), si forma më e mirë e buxhetimit dhe vlerësimit financiar të ecurisë së institucionit në këtë këndvështrim.

Buxheti i akorduar për programin “*Menaxhim, Administrim, Planifikim*”, ka në bazë të tij Deklaratën e Politikës (DPP) të hartuar gjatë proçesit të PBA tre vjecar, program i cili konsiston në mbështetjen me fonde buxhetore të realizimit të misionit që ka Zyra e Komisionerit. Zyra e Komisionerit, edhe pse nuk është përfshirë në modulin e monitorimit në AFMIS, ka përgatitur raportimin dhe vlerësimin e treguesve të performancës/produkteve të synuar me treguesit faktik të realizuar, në zbatim të Udhëzimit të MFE nr. 14, datë 30.05.2023 “*Për procedurat standarde të monitorimit të buxhetit në njësitë e qeverisjes qendror*e”, në respektim edhe të sugjerimeve tuaja të konstatuara në raportimin Janar-Dhjetor 2024.

**II.1Tabela e përmbledhur e planifikimit buxhetor sipas programit.**

Sistemi i menaxhimit financiar dhe kontrollit është ngritur dhe mbështetet në Ligjin nr.10296, datë 8.07.2010 “*Mbi menaxhimin financiar e kontrollin*”, i ndryshuar si dhe në parimet e menaxhimit të fondeve publike me efektivitetet, transparencë, ekonomi dhe efiçensë. Në mbështetje të Ligjit nr.115/2024 “*Për buxhetin e vitit 2025*”, dhe në vijim të udhëzimeve të Ministrit të Financave dhe Ekonomisë nr. 9, datë 20.07.2018 “*Procedurat standarde të zbatimit të buxhetit*” i ndryshuar dhe Udhëzimit plotësues nr.2, datë 24.01.2025 “*Për zbatimin e buxhetit të vitit 2025*”, fondet e akorduara për Zyrën e Komisionerit, në total janë në vlerën 169.700  (mijë lekë Struktura e elementëve buxhetorë në kategoritë kryesore paraqitet si më poshtë:

|  |  |  |
| --- | --- | --- |
| **Llog.**  **Ekonomike** | **Përshkrimi** | **Plani i buxhetit për vitin 2025**  **(në mijë lekë), i ndryshuar** |
| 600 | Shpenzime për paga | 110.140 |
| 601 | Kontrib. Sig. Shoq& Shënd. | 17.330 |
| 602 | Mallra dhe shërbime të tjera | 32.740 |
| 605 | Transferta korente jashtë vendit | 150 |
| 606 | Transf. për Buxh. Fam. & Individ | 340 |
| **230-231** | **Shpenzime kapitale** | **9.000** |
| 18 AD 102 | Blerje pajisje zyre/elektronike/kompjuterike/  Instrumenta/vegla | 1.000 |
| M8900005 | Dixhitalizim i programeve të Transperencës | 8.000 |
|  | **T o t a l i** | **169.700** |
|  |  |  |

Vlera e mbartur nga viti 2024 sipas artikujve buxhetore, me burim financimi donacionet/sponsorizimet të trashëguara për vitin 2025, konfirmuar nga dega e thesarit sipas shkresës nr. 649 prot, datë 13.02.2025, paraqitet si më poshtë:

1. Shpenzime operative në vlerën 1.460.170 lekë;
2. Shpenzime kapitale në vlerën 17. 370.119 lekë;

**II.2 Performanca financiare në nivelin e programit buxhetor**

Pwrsa i përket realizimit faktik Janar- Prill 2025, krahasuar me buxhetin vjetor të miratuar, rezulton se janë shpenzuar 42.826 (*në mijë lekë*), ose përqindja e realizimit paraqitet në total në masën 25 %. Krahasimisht me periudhën e një viti më parë ka një rritje të lehtë. Tabela e mëposhtme pasqyron peshën specifike në %, të çdo kategorie shpenzimesh, përkundrejt totalit të buxhetit, si dhe ajo e realizimi në % dhe vlerë, për secilën kategori shpenzimesh, përkundrejt buxhetit të akorduar.

**TABELA E AKORDIMIT TË BUXHETIT DHE REALIZIMIT**

**Janar–Prill 2025**  **000 / lekë**

|  |  |  |  |  |  |
| --- | --- | --- | --- | --- | --- |
| **Nr.** | **EMËRTIMI** | **PLAN VJETOR 2025** | **PËRQINDJE KUNDREJT TOTALIT** | **FAKT vjetor** | **PËRQINDJE REALIZIMI KUNDREJT PLANIT VJETOR** |
| 1 | Paga | 110.140 | 64.9 % | 32.271 | 29 % |
| 2 | Sigurime shoqërore | 17.330 | 10.2 % | 5.071 | 29 % |
| 3 | Mallra e shërbime të tjera | 32.740 | 19.2% | 5.285 | 16 % |
| 4 | Investime | 9.000 | 5.3 % | 0 | 0 % |
| 5 | Transferta te buxhetet familjare | 340 | 0.2% | 91 | 27 % |
| 6 | **Kuotizacion** | 150 | 0.1 % | 108 | 72 % |
|  | **Totali** | **169.700** |  | **42.826** | **25 %** |

* **Fondi i përgjithshëm i pagave dhe i sigurimeve shoqërore**.

Nga fondi i përgjithshëm buxhetor i planifikuar për vitin 2025, për periudhën e raportuar, Zyra e Komisionerit ka shpenzuar **vlerën buxhetore 37.342 (në mijë lekë)**. Është realizuar buxheti për periudhën Janar- Prill në masën 25 %, kundrejt planit vjetor, ose 86% përkundrejt planifikimit 4- mujor. Fondi i përgjithshëm i pagave si dhe i sigurimeve shoqërore, është realizuar për numrin faktik të punonjësve në strukturë dhë jashtë saj.

Struktura dhe organigrama e Zyrws sw Komisionerit, ka ndryshuar me Vendimin e Kuvendit të Shqipërisë nr. 24/2023 “*Për disa shtesa e ndryshime në Vendimin nr. 86/2018 “Për miratimin e strukturës, organikës dhe klasifikimit të pagave të Komisionerit për të Drejtën e Informimit dhe Mbrojtjen e të Dhënave Personale*”, i ndryshuar, i cili ka 60 punonjës. Efektet e kësaj strukture kanë nisur në Janar 2024. Mosrealizimet për këtë periudhë kanë ardhur për shkak të vendeve vakante të krijuara gjatë periudhës Janar- Prill 2025, por edhe si pasojë e kufizimit të shpalljeve dhe ndjekjes së procedurave të rekrutimit gjatë fushatës zgjedhore. Referuar planit vjetor të rekrutimeve janë finalizuar rreth 4 procedura rekrutimi, ndërsa kemi patur edhe largime si pasojë e pezullimeve apo dorëheqjeve. Në këtë grup shpenzimi është përfshirë mbulimi financiar për paga dhe sigurime i punonjësve me kontratë të përkohshme, referuar VKM-së nr.19, datë 09.01.2025 “*Për përcaktimin e numrit të punonjësve me kontratë të përkohshme, për vitin 2025, në Njësitë e Qeverisjes Qendrore*”, për plotësimin e nevojave të punës të këtij institucioni, sipas emërtesave dhe pozicioneve të miratuara.

* **Fondi për Shpenzime Korente të tjera (602-606), paraqet dinamika të ndryshme sipas nevojave dhe ritmit të procedurave të prokurimit.**

Për periudhën raportuese, Janar-Prill 2025, ky grup shpenzimi është realizuar në vlerën **5.484**, ose rreth 16% e fondit të planifikuar vjetor ose rreth 47% përkundrejt planifikimit 4- mujor. Shpenzimet në këtë grup, kanë konsistuar në mbulimin e shërbimeve utilitare dhe jo vetëm si më poshtë vijon:

* + Shlyerjen e detyrimeve ndaj shtetit, si detyrime energji elektrike, ujë, shërbime bankare, postare e telefonike etj;
  + Shpenzime në funksion të mbarëvajtjes institucionale, si shërbimi i ruajtjes me kamera të ambjenteve të institucionit, mirëmbajtje mjete transporti, sigurim godine e mjete transporti, shpenzime administrative të ndryshme rutinore në funksion të veprimtarisë;
  + Shpenzime të mbulimit financiar të aktiviteteve brenda apo jashtë vendit të planifikuara;
  + Shpenzime për mirëmbajtjen e sistemeve/platformave të instaluara softwere, databazës shtetërore të regjistrit të kërkesave dhe përgjigjeve, implementimit të infrastruturës së qendërzuar dhe të tjera të kontraktuara gjatë vitit, por edhe angazhime nga viti 2024.

Gjatë kësaj periudhe raportimi janë zhvilluar mbi 12 procedura prokurimi, të gjitha të sukseshme me fitues dhe plotësim kërkesash. Sipas kushteve të kontratave të lidhura me furnitorë/shërbime, pagesat janë në vijim dhe efektet financiare do të reflektohen në muajt në vijim.

* **Fondi për shpenzime Kapitale (zëri 231),** për periudhën e raportimit mbetet i papërdorur duke arsyetuar situatën e ecurisë së shpenzimeve të kësaj kategorie/grupi

Me ligjin nr. 115/2024 “*Për Buxhetin e vitit 2025*”, Zyrës së Komisionerit, i wshtw akorduar fondi pwr investimeve sipas projekteve:

* Projekti nën emertesën “*Blerje pajisje zyre/ Kompjuterike/elektronike/vegla e instrumente*” me kod Produkti **18 AD 102**, në vlerën **1.000.000 lekë;**
* Projektin nën emertesën “*Dixhitalizimi i Programeve të Transparencës*”, me kod produkti **M890005**, në vlerën **8.000.000 lekë (Fond i Ngrirë).**

Ky i fundit është akorduar i tillë (fond i ngrirë), me arsyetimin se detajimi i fondeve për vitin 2025, është kërkuar nga Zyra e Komisionerit në projekte të tjera, të cilat nuk kanë qenë pjesë e listës së projekteve të miratuara në PBA 2025-2027.

Zyra e Komisionerit, me shkresën nr. 603/1, datë 20.03.2025, dërguar pranë Ministrisë së Financave, ka dhënë gjithë argumentet e nevojshme të vendosjes së prioriteteve dhe rialokimin e këtij fondi në dy projekte të tjera, padiskutim të rëndësishme, në pamundësi të financimit në mënyrë të plotë të projektit sa më sipër. Fondi i projektit M890005 “*Dixhitalizimi i Programeve të Transparencës*”, nuk është akorduar i plotë nga Ministriae Financave. Për zbatimin me sukses të tij si domosdoshmëri kërkohet, jo vetëm zhvillimi i software-it, por edhe sigurimi i pajisjeve teknologjike dhe infrastrukturës së duhur fizike (hardware) mbi të cilin do të ndërtohet kjo platformë.

Për këtë arsye është kërkuar mundësia e financimit të plotë të këtij projekti gjatë vitit 2026, pa të cilin institucioni nuk mund të garantojë zbatimin efektiv të ligjit nga të gjithë autoritetet publike dhe raportimin mbi nivelin e transparencës pro aktive. Transparenca nuk mund të jetë deklarative, por duhet të mbështetet financiarisht. Mungesa e këtij sistemi të dedikuar elektronik, cënon jo vetëm efikasitetin institucional, por edhe besueshmërinë e mekanizmit të transparencës dhe në nivelin e mbikqyrjes së saj.

Për ecurinë e shpenzimeve kapitale të vitit 2025, do të informoheni gjatë periudhës Janar-Gusht 2025, duke shpresuar në një zgjidhje efektive nga institucioni përgjegjës, mbi ndryshimin e destinacionit të fondeve të projekteve, brenda hapësirave ligjore të buxhetimit. Zyra e Komisionerit ka treguar përgjegjshmëri në mirëadminstrimin e fondeve buxhetore ku përfshihen edhe shpenzimet kapitale, duke realizuar me efektivitet çdo projekt të miratuar në funksion të ushtrimit të veprimtarisë së saj.

**IV. Performanca jo financiare e programit buxhetor, sipas treguesve dhe produkteve**

**IV.1** Performanca e produkteve të programit

**Produkti i Programit 0110, në shpenzime operative është**: ***Mbikëqyrje/inspektime të kryera & ankesa të trajtuara,*** ku parashikimi është **nr. 2000,** veprime në total të ndara në nënprodukte.

* **E drejta e informimit :**
* **Autoritetet Publike me programe dhe transparencë të plotë**

Sigurimi i Transparencës së veprimtarisë së Autoriteteve Publike, nëpërmjet realizimit të proceseve të monitorimit/mbikëqyrjes së elementëve të ndryshëm të zbatimit të ligjit për të drejtën e informimit, të autoriteteve publike etj.

* **Trajtim i ankesave brenda** afateve dhe (kthim përgjigje/inspektime/vendime, kryesisht në bazë të ankesave).

Ankesa të trajtuara në kuadër të parashikimeve të Ligjit “Për të Drejtën e Informimit” Ligjit “Për njoftimin dhe konsultimin publik”, si dhe Ligjit për të dhënat e hapura dhe ripërdorimit, pwr tw cilat kryhen njw swrw aktivitetesh si hetime të kryera, seanca dëgjimore të zhvilluara si dhe Vendimarrje etj.

* **Mbrojtja e të dhënave personale**
* **Mbikëqyrje dhe inspektime.**

Nëpërmjet procedurave për realizimin e këtij produkti do të bëhet e mundur minimizimi i rrezikut të cënimit të privatësisë dhe mbrojtjes së të dhënave personale; ndërgjegjësimi dhe disiplinimi i kontrolluesve; krijimi i praktikës së mirë për kontrolluesit.

* **Ankesa të trajtuara**

Trajtimi në kohë i ankesave të ardhura nga subjektet e të dhënave personale, në kuadër të ligjshmërisë së përpunimit të të dhënave personale etj

* **Analiza e treguesve të realizimit të produkteve**

Produkti i Programit 0110, në shpenzime operative është: *Mbikëqyrje/inspektime të kryera & ankesa të trajtuara,* i detajuar në nën produktet ( A,B,C,D)

Mbikëqyrja e zbatimit të Ligjit nr. 119/2014 “Për të Drejtën e Informimit”, është kryer nëpërmjet monitorimit të elementëve të ndryshëm të ligjit si p.sh. numri i autoriteteve publike që kanë hartuar programet e transparencës, koordinatorë të caktuar nga autoritetet publike, përditësimi i regjistrit të kërkesave dhe përgjigjeve, numri i ankesave të shqyrtuara, hetimet e kryera, seanca dëgjimore të zhvilluara si dhe vendimet e dhëna.

Planifikimi:

**Nënprodukti A: Trajtim i ankesave brenda afateve** (kthim përgjigje/inspektime/vendime, kryesisht në bazë të ankesave (i ndryshuar), rreth 1100+-)

Zyra e Komisionerit ka realizuar monitorimin e zbatimit të ligjit për të drejtën e informimit, duke shqyrtuar jo vetëm ankesat e depozituara, por duke kryer gjithashtu inspektime, seanca dëgjimore si dhe duke marrë vendime urdhërimi apo sanksionimi sipas ligjit për rastet kur është konstatuar refuzim i padrejtë i vënies në dispozicion të informacionit.

Drejtoria e Vlerësimit të Ankesave pranë Drejtorisë së Përgjithshme të së Drejtës për Informim në Zyrën e Komisionerit, për periudhën e raportimit, ka administruar 281 ankesa, si dhe vijoi me shqyrtimin administrativ të 36 ankesave të mbartura nga viti 2024 (gjithsej 317 ankesa). Gati në 95 % e ankesave të trajtuara (165) informacioni është vendosur në dispozicion të ankuesve, gjatë zhvillimit të procesit të hetimeve administrative, ndërsa 51 ankesa janë në trajtim. Pjesa e tjetër e ankesave të administruara janë të paplota, jashtë afatit, jashtë objektit dhe të refuzuara për shkak të kufizimit të ligjit. Këto shifra tregojnë ecuri shumë pozitive të trajtimit dhe tendencës së përmirësimit të treguesve të transparencës proaktive të autoriteteve publike. Ndërkohë institucioni ka zhvilluar 4 seanca dëgjimore dhe ka zhvilluar 6 inspektime duke u shprehur me 7 vendime nga të cilat janë dhënë 3 vendime urdhërimi për dhënie informacioni, 35 vendime rrëzimi, dhe 1 vendime me sanksion administrativ gjobe. Me ndryshimet e LDI, Zyra e Komisionerit ka dalë me 1 vendim për moszbatim vendimi duke sanksionuar titullarin e një AP për mos zbatimin e vendimit të Komisionerit. Në zbatim të ligjit nr.119/2014 “Për të drejtën e informimit”, i ndryshuar, Zyra e Komisionerit ka vijuar punën për mbikëqyrjen dhe garantimin e të drejtës për akses në informacion publik, duke u mbështetur në vendosjen e balancës dhe respektimin e parimit të proporcionalitetit.

**Në tërësi Nënprodukti A: është realizuar në numër 323 veprime (317 ankesa të trajtuara + 6 inspektime)** ndërsa si tregues në rreth 30 % të planifikimit vjetor. Krahasuar me të njejtën periudhë të vitit të kaluar ka një rënie të numrit të ankesave, çka tregon qartë plotësimin e kërkesave për informacion të qytetarëve nga Autoritet Publike.

Planifikimi:

**Nënprodukti B- Monitorim i Autoriteteve Publike me programe transparencë (367 +- 78 monitorime) .**

Për sa i takon publikimit dhe përmbajtjes së regjistrit të kërkesave dhe përgjigjeve të rishikuar, është bërë monitorimi periodik çdo muaj (4 muaj) i përditësimit të këtij regjistri në **355 autoritete publike nga viti 2024 si dhe 12 autoritete të krijuara rishtazi,** ndërsa është komunikuar me të gjithë koordinatorët për të drejtën e informimit lidhur me përmbushjen e detyrimit për mbajtjen dhe përditësimin e regjistrit (REKPDI). Janë nxjerrë problematikat dhe situatat në të cilat ndodhet çdo autoritet publik me qëllim marrjen e masave dhe ndërgjegjësimin e koordinatorëve për përmbushjen e këtij detyrimi ligjor, parashikuar në nenin 8 të LDI. Ka një qasje të re gjatë vitit 2025, ku Zyra e Komisionerit ka hartuar dhe miratuar me shkresën nr.974 prot., datë 13.03.2025 “Planin e monitorimit dhe mbikëqyrjes së transparencës proaktive për vitin 2025”. Bazuar në planin e mësipërm janë **monitoruar 41 autoritete** publike në lidhje me verifikimin e përmbushjes së detyrimeve bazuar në të dhënat e dy indekseve “Indeksit të Transparencës Proaktive të Autoriteteve Publike Qendrore dhe të Varësisë” dhe “Indeksit të Transparencës Proaktive për Njësitë e Vetëqeverisjes Vendore” për vitin 2024 për autoritetet publike që janë klasifikuar deri me 6 pikë (kategorizuara me transparencë poaktive “të ulët” dhe “të pamjaftueshme”). Gjithashtu janë monitoruar dhe **25 autoritete publike** për verifikim i përmbushjes së detyrimeve të lëna për autoritetet publike nga 25 rekomandimet e dhëna nga Komisioneri në vitin 2024. Bazuar edhe në planin e sipërpërmendur për të gjitha monitorimet është hartuar relacioni përkatës drejtuar Komisionerit dhe në vijim të gjetjeve po vijohet me hartimin e akteve përkatëse. Zyra e Komisionerit ka miratuar **12 rekomandime** me qëllim zbatimin e ligjit nr.119/2014 “Për të drejtën e informimit”, i ndryshuar dhe rritjen e transparencës proaktive të sistemit të shëndetësisë (qendrave spitalore/spitaleve rajonale në vend). Gjithashtu një aktivitet jo pak i rëndësishëm është edhe implementimi i ligjit nr.33/2022 “Për të dhënat e hapura dhe ripërdorimin e informacionit të sektorit publik”. Në zbatim të ligjit nr. 33/2022 “Për të dhënat e hapura dhe ripërdorimin e informacionit të sektorit publik”, Komisioneri për të Drejtën e Informimit dhe Mbrojtjen e të Dhënave Personale dhe Ministri i Ekonomisë, Kulturës dhe Inovacionit kanë miratuar Udhëzimin e përbashkët nr. 2, datë 06.2.2025 “Për miratimin e Licencës Standarde të Ripërdorimit të Informacionit të Sektorit Publik” i cili është publikuar në Fletoren Zyrtare nr. 29 datë 13.02.2025. Ndërkohë ka përgatitur dhe dërguar për mendim pranë Zyrës së Komisionerit draft Udhëzuesin “Për përcaktimin e grupeve specifikë të të dhënave me vlerë të madhe në fushat “gjeohapësinore” dhe “mjedisore dhe vëzhgimit të tokës”. Ky akt vjen në përafrim me Rregulloren zbatuese të Komisionit Evropian 2023/138/BE, të datës 21 dhjetor 2022, që përcakton një listë të grupeve specifike të të dhënave me vlerë të madhe dhe masat për publikimin dhe ripërdorimin e tyre.

Gjatë 4-mujorit të parë, Zyra e Komisionerit ka bashkëpunuar me organet e sektorit publik për ndërgjegjësimin e tyre për zbatimin e ligjit nr. 33/2022 "Për të dhënat e hapura dhe ripërdorimin e informacionit të sektorit publik" dhe janë dërguar 60 shkresa zyrtare, me qëllim publikimin e "Listës së dokumenteve ekzistuese që mund të ofrohen në formatin e të dhënave të hapura". Nuk ka ende një tregues të matshëm, pasi zbatimi i këtij legjislacioni si prioritet parësor ka jo vetëm hartimin e akteve nënligjore, por edhe asistencën e vazhdueshme nga ana e Sektorit për të Dhënat e Hapura dhe Konsultimin Publik, ndaj organeve të sektorit publik, lidhur me implementimin prej tyre të ligjit nr. 33/2022.

**Nënprodukti B**: është realizuar në numër 433 veprime(367 AP të monitoruara për regjistër + 66 të thelluara me inspektim dhe rekomandim), duke realizuar këtë nënprodukt në 98 % të planifikimit vjetor. Autoritetet janë në monitorim të vazhdueshëm mbi plotësimin e të gjithë elementëve të ligjit nr.119/2014 “Për të drejtën e informimit”, i ndryshuar

* **Të tjera aktivitete në funksion të rritjes së transparencës**
* **Kërkesa nëpërmjet regjistrit**

Gjatë kësaj periudhe është duke përfunduar procesi i instalimim **në 25 autoritete publike të reja** të “Regjistrit elektronik të kërkesave dhe përgjigjeve për të drejtën e informimit” (REKPDI), duke e çuar në **272 numrin total të autoriteteve që kanë instaluar regjistrin elektronik**. Koordinatorët e këtyre 25 autoriteteve janë trajnuar në një trajnim të posaçëm të zhvilluar në muajin prill 2025 nga Zyra e Komisionerit, lidhur me mënyrën e funksionimit të REKPDI-i, por edhe me detyrimet ligjore që burojnë nga LDI.

* **Aktivitete të tjera mbështetëse.**

Zyra e Komisionerit ka përmbushur raportimin vjetor në Strategjinë Ndërsektoriale Kundër Korrupsionit 2024-2030, si dhe raportimet për progresin e “Udhërrëfyesit për Reformën në Administratën Publike”, në Paketën e Semestrit të Integrimit Evropian (PSIE) për vitin 2025, për Kapitullin 10 si dhe hartimin e Pozicionit Negociues për Clusterin 3, pjesë e të cilit është edhe Kapitulli 10. Gjithashtu, është dhënë kontribut mbi komponentët e asistencës teknike të përfituar në kuadër të IPA Good Governance 2020 “Për mirëqeverisjen”. Gjatë periudhës janar-shkurt 2025 Zyra e Komisionerit ka realizuar me sukses bashkëpunimin me projektin "Bashkimi Evropian për Qeverisjen e Mirë", Komponenti 4, me qëllim forcimin e kapaciteteve institucionale, konkretisht mbi implementimin e ligjit nr. 33/2022 "*Për të dhëna të hapura dhe ripërdorimin e informacionit nga sektori publik"*. Si pjesë e Komponentit të 4-t të këtij projekti, është edhe realizimi i komentarit informues për të dhënat e hapura dhe ripërdorimin e tyre. Për periudhën janar – Prill 2022025, Zyra e Komisionerit ka marrë pjesë dhe organizuar shumë takime e trajnime, përfaqësime brenda e jashtë vendit, me përfaqësues të organizatave të shoqërisë civile dhe medias investigative bashkëpunimin dhe përfaqësimin në kuadër të shumë projekteve të organizuara, me fokus shtimin e përpjekjeve për konsolidimin e kulturës së llogaridhënies dhe transparencës së autoriteteve publike. Të gjitha pjesëmarrjet në aktivitetet kombëtare e ndërkombëtare do ti gjeni të publikuara në faqen zyrtare [www.idp.al](http://www.idp.al).

Planifikimi:

* **Nënprodukti C: Inspektime mbi bazë ankese dhe kryesisht +-60),**

Gjatë periudhes Janar- Prill 2025, janë zhvilluar **34** hetime administrative me qëllim monitorimin dhe zbatimin e legjislacionit për mbrojtjen e të dhënave personale nga kontrollues publikë dhe privatë. Nga këto, janë zhvilluar 3 hetime administrative mbi bazë ankese, si dhe 31 hetime administrative me iniciativën e Zyrës së Komisionerit, në sektorin arsimor, shëndetësor, bankar,në qendrat dhe organizatat pritëse të viktimave të trafikimit (OJF), Drejtoritë Rajonale të Shërbimit të Provës. Hetimet janë zhvilluar kryesisht në qytetin e Tiranës por edhe në rrethe të tjera si, Korçë, Vlorë, Shkodër, Elbasan, etj. Në zbatim të kompetencave që i jep ligji nr. 124/2024 *“Për mbrojtjen e të dhënave personale”,* Komisioneriështë shprehur me:

* 11 Rekomandime;
* 1 Urdhër për korrigjimin e të dhënave personale;
* Janë zhvilluar 18 seanca dëgjimore, pas përfundimit të hetimeve administrative
* **Transferimi ndërkombëtar**

Zyra e Komisionerit ka trajtuar 7 raste kërkesash për transferim ndërkombëtar të të dhënave personale, drejt vendeve që nuk kanë një nivel adekuat të mbrojtjes së të dhënave. Në çdo rast, kontrollorët janë udhëzuar për zbatimin e plotë të kuadrit rregullator për të garantuar përpunimin e drejtë dhe të ligjshëm të të dhënave personale të individëve, kur kërkohet kryerja e këtij procesi jashtë territorit të Republikës së Shqipërisë.

**Nënprodukti C:** është realizuar në numër 34 inspektime  **(Inspektime mbi bazë ankese dhe kryesisht),** pa përfshirë veprime të tjera vendime, rekomandime, sanksione, urdhërime, duke realizuar mbi 50 % të numrit të planifikuar

**-Nënprodukti D. Ankesa të trajtuara ( nr.rreth +- 400),**

Gjatë periudhës së raportimit Janar-Prill 2025, janë trajtuar 205 ankesa nga qytetarë/subjekte të të dhënave personale, nga shqyrtimi i të cilave, objekti i tyre kategorizohet si më poshtë :

* *Cënimi i të drejtave të subjekteve të të dhënave personale (akses/korrigjim dhe fshirje);*
* *Përhapja e të dhënave personale pa pëlqimin e subjektit të të dhënave personale;*
* *Përpunimi i të dhënave në mënyrë jo të drejtë dhe të ligjshme;*
* *Përhapja të dhënave personale në media dhe portale online;*
* *Vendosja e kamerave në ambiente publike dhe private.*

Synimi kryesor ka qenë zbatimi i ligjit nr.124/2024 “*Për mbrojtjen e të dhënave personale*” dhe akteve të miratuar nga Komisioneri në lidhje me mbledhjen përpunimin, ruajtjen dhe sigurinë e të dhënave personale. Bazuar në këto të dhëna, rezulton se numri i ankesave të ardhura në adresë të Komisionerit, është në trend rritës krahasuar me të njëjtën periudhë të një vit më parë, ku u regjistruan 180 ankesa, çka tregon për rëndësinë që po i kushtojnë individët kontrollit dhe mbrojtjes së të dhënave të tyre personale.

**Nënprodukti D:** është realizuar në numër 205 ankesa të trajtuara**,** pa përfshirë vendime, rekomandime, inspektime, ose gati 50 % e planifikimit vjetor.

* **Aktivitete të tjera mbështetëse**

Zyra e Komisionerit, me rastin e 28 Janarit, Ditës Ndërkombëtare të Mbrojtjes së të dhënave personale (Privacy day), ka zhvilluar aktivitet ndërgjegjësuese për përfaqësues drejtues të arsimit të lartë, të mesëm dhe prindër e mësues, me fokus rëndësinë e respektimit të privatësisë, ruajtjes dhe mbrojtjes së të dhënave personale. Gjatë kësaj periudhe kanë qenë të shumta takimet brenda apo jashtë vendit, për zbatimin e detyrimeve ligjore brenda fushës së përgjegjësisë, të financuar nga Buxheti i shtetit. Të gjitha aktivitetet e Zyrës së Komisionerit, i gjeni të publikuar në faqen zyrtare [www.idp.al](http://www.idp.al)

Një tjetër aktivitet që mbështet të dy shtyllat për garantimin e dy të drejtave **është Shërbimi ligjor.**

Gjatë periudhës së raportimit, janë evidentuar realizimet për proceset si më poshtë:

* ***Hartimi i dokumenteve***
* Është hartuar Raporti Vjetor 2024 mbi veprimtarinë e Zyrës së Komisionerit për të Drejtën e Informimit dhe Mbrojtjen e të Dhënave Personale drejtuar Kuvendit.
* Është hartuar programi i punës për vitin 2025, për veprimtarinë e punës së Zyrës së Komisionerit.
* Janë hartuar aktet në zbatim të ligjit nr.124/2024 *“Për mbrojtjen e të dhënave personale”,* dhejanë botuar në Fletoren Zyrtare nr. 75, datë 02.05.2025.
* Është përditësuar Aneksit I, i Udhëzimit të Përbashkët të Ministrit të Brendshëm dhe Komisionerit për të Drejtën e Informimit dhe Mbrojtjen e të Dhënave Personale nr. 463/2020, i ndryshuar *“Për përcaktimin e institucioneve dhe organeve që marrin të dhëna personale nga Shërbimi i Gjendjes Civile, si dhe mënyrën, llojin dhe sasinë e informacionit që duhet të marrin”.*
* Është hartuar *“Draft/metodologjia për përllogaritjen e masës së**sanksioneve administrative”*.
* Raportime të shumta si në kuadër e Kontributit të Progres Raportit 2025 për Kapituj të veçantë, si dhe zbatimit të indikatorëve të Sstategjive Kombëtar, ku Zyra e Komisionerit ka rolin e saj
* ***Dhënie mendimi/opinione ligjore***

Zyra e Komisionerit gjatë kësaj periudhe ka patur një veprimtari të shtuar duke u angazhuar në dhënie të mendimeve ligjore, për **12** akte rregullative përfshirë **1** projektligj , **5** projektvendime, **1** draft metodologji, 4 marrëveshje bashkëpunimi si dhe **30** opinione për çështje/projekte të paraqitura nga kontrollues publik apo privat. Gjatë kësaj periudhe shifrat flasin për ndërgjegjësimin në rritje të kontrolluesve, lidhur me përputhjen e legjislacioneve specifike me legjislacionin e ri të mbrojtjes së të dhënave personale, të ndryshuar. Kjo veprimtari është udhëhequr nga fryma e zbatimit të standardeve të GDPR në legjislacionin shqiptar, ku parimet e përgjegjshmërisë, integritetit, konfidencialitetit apo i sigurisë së të dhënave kanë qënë fokus kryesor në këtë drejtim.

**IV.1 Performanca e treguesve të programit**

Për vlerësimin e ecurisë së institucionit në raport me objektivat strategjikë dhe operacionalë, listojmë realizimin e treguesve të performancës, për sa ka qenë e mundur në periudhën e raportimit.

* Përqindja/Numri i vendimeve të Komisionerit të lëna në fuqi nga gjykata kundrejt totalit

Ky tregues është planifikuar në masën 85 %. Nga të dhënat e deritanishme, 19 çështje janë ankimuar në gjykatë (10 të mbartura nga viti 2024 dhe 9 nga viti 2025). Konstatojmë se 6 vendime të Komisionerit mbeten në fuqi ndërsa është rrëzuar vetëm 1 Vendim. Çështjet e tjera janë në proces shqyrtimi. Ky tregues është i realizuar në masën 85.6 %. Krahasimisht me target planin e këtij treguesi, realizimi i tij është në masën 100 %.

Në nivel operacional:

* Përqindja e numrit të Autoriteteve Publike me program transparence të publikuar, sipas formatit të miratuar nga Komisioneri dhe të përditësuar me informacion kundrejt totalit të institucioneve.

Lidhur me këtë tregues, konstatohet se është realizuar gati 96 % e tyre, ndërsa vijon monitorimi i thelluar për nivelin e publikimeve në programin e transparencës, ku rezulton se rreth 60 autoritete nuk e kanë të plotë kete program. Në këto autoritete do të ushtrohen inspektime (60 inspektime) ndërsa janë në proces verifikimi zbatimi i 12 rekomandimeve të dhëna.

* Niveli i zbatimit të akteve të Komisionerit lidhur me të drejtën e innformimit kundrejt totalit.

Ky tregues është plotësuar në gati 85 %, por monitorimi për element të tjerë (disa lloj aktesh) është në proces monitorimi dhe rezultati i detajuar do të jepet në periudhat në vijim

* Niveli i zbatimit të akteve të Komisionerit lidhur me mbrojtjen e të dhënave të zbatuara, kundrejt totalit.

Ky tregues është plotësuar në gati 85 %, por monitorimi për element të tjerë (disa lloj aktesh) është në proces monitorimi dhe rezultati i detajuar do të jepet në periudhat në vijim

* Përqindja e grave në poste drejtuese në raport me totalin e posteve drejtuese në shërbimin civil në KDIMDP.

Lidhur me këtë tregues, të dhenat e deritanishme flasin për një trend tepër pozitiv, ku nga 8 pozicione të nivelit të lartë drejtues 87 % janë gra. Do të vijohet me monitorimin e 2 pozicioneve të lira, pas procesdurave të rekrutimit.

**V. Të ardhurat nga sanksionet/gjoba**

Për periudhën raportuese, për Zyrën e Komisionerit, janë ekzekutuar 8 vendime gjobe për vendime të dhëna në vitet 2023 dhe 2024, në zbatim të legjislacionit për të drejtën e informimit dhe mbrojtjen e të dhënave personale. Ekzekutimi i sanksioneve arkëtohet 100% në buxhetin e shtetit, duke u shlyer vullnetarisht ose nëpërmjet shërbimit përmbarimor. Nga këto 8 vendime të ekzekutuara, rezulton se 3 prej tyre janë ekzekutuar nëpërmjet Zyrës Përmbarimore, në vlerën 160.000 lekë për sanksionet e mbartura nga vitet paraardhëse dhe 5 prej tyre janë ekzekutuar vullnetarisht, në vlerën 710.000 lekë për sanksionet e vendosur në vitin 2024. Vlerësohet derdhja vullnetare, një tregues pozitiv në rritje.

**SEKRETAR I PËRGJITHSHËM**

**Blerta Nerguti**

*Konceptoi : L.Xhakaj, D.Skurra, A.Kapidani*

*Sigloi: L.Morina*